Онынъ ресимлеринде къайгъы ве къуванч муджессемдир 

Белли рессамымыз, Украина ве Русие Рессамлар бирликлерининъ 
азасы, Къырымда нам къазангъан рессам, Къырымтатар рессамлары 
ассоциациясынынъ реиси Ирфан Нафиев бу йыл озюнинъ 65 йыллыгъыны 
къайд этти. Кузь айларында Акъмесджитте ве Багъчасарайда рессамнынъ 
юбилейи мунасебетинен шахсий сергилери отькерильди. 

Эльбет, юзлернен ресимлернинъ муэллифи, бир чокъ региональ, 
джумхуриет, халкъара сергилернинъ иштиракчиси олгъан бу 
иджатчынынъ эр бир эсери терен мана ташый. Ресимлернинъ аль этиджи 
чокълугъынынъ сюжетлери тувгъан Къырымнен багълы олып, оларгъа 
къырымтатар руху синъген, сюргюнлик аджджылары ве къаарьлеринен 
бирликте авдет къуванчлары муджессемлешкендир. 

Бир кере Ирфан бейден: «Озь ресимлеринъе бакъкъанда нелер ис 
этесинъ?», - деп сорадым. 

- Меним ресимлерим - меним эм къайгъым, эм къуванчымдыр, - деди 
о. - Оларнынъ бир къысмы халкъымызнынъ башына тюшкен сюргюн 
мевзусына багъышлангъан. Сюргюн мусибетлерини яшап кечирген пек 
чокъ адамлар, шу джумледен, меним анам-бабам, агъаларым, сойларым 
артыкъ бу дюньяны терк эттилер, амма оларнынъ сюргюн дешетлери, 
инсанларнынъ къырылмасы акъкъында икяелери иджадымда силинмез из 
къалдырдылар. Ватандан къувулып, мал вагонларында кетеяткъанда 
татам нефес етишмей, богъулып ольген. Албу ки, ана-бабамнынъ арды- 
сыра корьген дёрт огълундан сонъ дюньягъа кельген бу къызчыкълары не 
къадар къуванч багъышлагъандыр! Сабийчик эки афталыкъ экенде 
сюргюн этиле, сасыкъ, пусюр вагонгъа къоюлып, беллисизликке алып 
кетиле... Эгер сонъундан бабам къорантасыны къыдырып тапмагъан олса, 
анам да учь баласынен берабер озьбек къышлагъында гъайып оладжакъ 
эдилер. 

- Я, иджаткъа насыл кельдинъ? 

- Анда бизлерге озьбек рессамлары дей эдилер, эм биз де эсасен 
сымарыш эсасында ресимлер япа, о ресимлер де коммунист партиясынен 
я да догърудан-догъру озьбеклернинъ турмушынен багълы ола эди. 
Нариман агъам манъа кимерде бир: «Олян! Сен рессамсынъ, 
иджатчысынъ! Ал да, сюргюнлик, халкъымызнынъ фаджиасы акъкъында 
ресимлер яп!», - деп огютлей тургъан эди. 

Лякин Озьбекистанда, озю де совет заманында ойле ресимни япып 
оламай эдим. Чюнки ресимни адамлар корьмелери ичюн япалар. Я мен о 
ресимимни кимге къаерде косьтерир эдим?! Тек 1992 сенеси Ватангъа 
къайткъан сонъ ана-бабамнынъ, агъаларымнынъ икяелерини хатырлап, 
сюргюнлик акъкъында ресимлер япып башладым. Шукюрлер олсун, 
козьлери ачыкъ экенде Ватангъа къайтып олдылар. Тек мында, Къырымда 
озюмни сербест иджатчы оларакъ ис этип башладым. Ватанымда 
яшагъанымдан, тувгъан топракънынъ гузеллигини сейир эткенимден, 
тувгъан топракънынъ къокъусындан юрек толуп-таша, ичиме сыгъмай. Бу 
ис-дуйгъуларны тарифлемек пек кучь, оларны тек Ватан асретлиги не 
экенини бильген, ата эвинден, эдждатлар топрагъындан айырылгъан адам 
анълар. 

Бойледже, Къырым манзарасыны, ана-бабамнынъ тувгъан ерлеринен 
багълы пейзаж ресимлер япып башладым. Эльбет, бутюн бу шейлерни акс 
эттирмеге истейсинъ! Бильхасса анам ве бабамнынъ тувгъан койлери - 
Махульдюр ве Багъатыр дживарларыны кезингенде текрарланмаз 


дуйгъуларгъа далам. О ерлер - меним энъ севимли ерлеримдир. Сёз 
келими, ана-бабамнынъ Багъатыр коюндеки эвлери шимди де тура. 

Иджатта, турмушта баягъы зорлукълар олды, эльбет. Зорлукъсыз 
олмаз Амма зерре къадар пешман дегилим. Биз, къырымтатар 
рессамлары, деерлик эпимиз озюмизни тек Къырымгъа къайтып кельген 
сонъ косьтере бильдик. Биз эпимиз авдетнинъ ильк йылларында яшайыш 
къыйынлыкъларына, эвсизлик мушкюлликлерине огърадыкъ. Лякин, 
эписи бир, севимли ишимизнен мешгъуль олмакъ ичюн вакъыт да, фурсат 
да тапмагъа тырыштыкъ. 

Акъылымда, куньлернинъ биринде эвимнинъ къуруджылыгъында 
чалышыр экеним, керегинден бираз зиядедже раствор япкъаным. Бу 
къадар шейни насыл ишлетип битирир экеним, деп энъсемни къашып 
тургъанымда апансыздан козюм янымыздаки тарлагъа оны къырмызы 
боягъа бурюткен патлакъчанакъларгъа илишти. О тарла о къадар къызыл 
эди ки, дерсинъ, кимдир аселет бутюн бир тарланы къырмызы боянен 
боялап чыкъкъан. Азырлагъан растворым къатып къаладжагъына къулакъ 
асмайып, эр шейни быракътым да, тарла ичине кирип, ресим япып 
башладым. Сонъра о ресимни Тюркиеге, Измир шеэринде отькерильген 
сергиге алып кеттилер ве анда да сатып алдылар. 

1968 сенеси мектепни битирген сонъ Ташкенттеки П. П. Беньков 
адына джумхуриет рессамлыкъ окъув юртуна окъумагъа кирдим. Анда 
кирмек агъыр эди. Конкурста бир ерге 28 намзет бар эди. Амма мен 
кирип, эр кестен яхшы окъудым. 1975 сенеси окъувны битирген сонъ 
Самаркъанднынъ бедиий фондына бакъкъан устаханеде чалыштым, 1990 
сенеси Самаркъанд педагогика институтыны битирдим, 1992 сенеси исе 
Къырымгъа кочьтим. 2001 сенеси мени Къырымтатар рессамлар 
ассоциациясынынъ реиси этип сайладылар... 

Ирфан Нафиевнинъ ресимлери эр вакъыт оригиналь ве озьгюн 
олгъаныны анъламакъ ичюн санатшынас олмакъ шарт дегиль. Онынъ эр 
бир эсеринде тек онъа хас олгъан услюп, сызув усулы сезиле. Эр бир 
ресиминде насылдыр джыллылыкъ ве айдынлыкъны корьмек мумкюн. 
Айны вакъытта пейзажлары ве натюрмортларында насылдыр къайгъылы 
шейлерни де абайламакъ къыйын дегиль. Рессамнынъ эсерлери 
Къырымнынъ уникаль гузеллигини, халкъымызнынъ аджайип урф ве 
адетлерини, мешъум кечмиш артта къалып, бир даа 
текрарланмайджагъына ишанчны тереннум этелер. Шубесиз, бу 
ресимлерни сейир эткенде олар къальпнен япылгъанына эмин оласынъ. 
«Саба эрте», «Бисмилля», «Авдет» киби ресимлер бир бакъыштан 
фаджиалы олып корюнселер де, композиция ве колорит джеэтинден гъает 
лирик рухталар. 

Рессамнынъ къуллангъан индивидуаль темсиллери сейирджи 
тарафындан пек къолай сезиле ве къабул олуна, раатсызлай ве акъылда 
къала. Бир сергиде нумайыш этильген «Бисмилля» ресими мени гъает 
эеджанландыргъан эди. Онда эвнинъ босагъасындан тышкъа атлаяткъан 
бир битайчыкъ тасвирленген. Асылында о беллисизликке адым атаята, 
чюнки оны эвинден къувып чыкъараяталар. О исе Алладан имдат сорап, 
«Бисмилля» дей. 


«Бу - сюргюнлик куньлеринде янъгъыз къалгъан 
битайчыкъларымызнынъ озюне хас джыйма образыдыр», - деп анълатты 
Ирфан бей. 


Оны динълер экеним, козюм огюмде дженкке секиз адамыны 
озгъарып, беши эляк олгъан гурзуфлы битайчыкъ Джумазие Перия 


кевделенди. О битайчыкъны да 1944 сенеси сюргюн эттилер, 
станцияларнынъ биринде Джумазие битай вагондан не ичюндир тюше, 
амма вагон апансыздан еринден кочькенде битайчыкъ абдырап, 
поезднинъ копчеклери астына йыкъыла. 

«Анамнынъ эви» ресими дженктен эвельки тынч ве токъ аятны 
темсиль эте. Ирфан бейнинъ озю айткъаны киби, о 1978 сенеси апайынен 
берабер ильк сефер Къырымгъа келип, Багъатыр коюнде ана-бабасынынъ 
эвини тапа, ичери кирмеге истей, лякин эвнинъ янъы саиплери оны ичери 
кирсетмейлер. 

Акъикъий халкъчанлыкъ рухунен синъирильген «Тойгъа» ресими 
инсангъа оптимизм, шенълик багъышлай. Ресимнинъ персонажлары - 
тойгъа ашыкъаяткъан чалгъыджылар. Оларнынъ ёлу даа битмеди, амма 
артыкъ арабада тынч отурып оламайлар. Олар энди ойле джошкъунлар 
ки, эллерине алетлерини алып, шенъ аваны иджра эте, бутюн 
вуджутларынен авагъа берилелер. Парлакъ Къырым ренклери фонында 
чалгъыджыларнынъ миллий кийимлери хусусан дюльбер корюне. 

Сёз келими, Ирфан Нафиевнинъ бир къач эсери пейда олмасына 
бестекяр Мерзие Халитованынъ музыкасы ильхамландыргъан. Ирфан 
Нафиевнинъ бир чокъ ресимлери Къырымтатар медений-тарихий 
асабалыкъ музейинде, Озьбекистан, Украина, Русие, Тюркие, Польша, 
Америка, Германиянынъ музейлери ве хусусий коллекцияларында 
сакъланыла. _ 

